Босна и Херцеговина је на избору за Песму Евровизије први пут као независна и међународно призната држава дебитовала на 38. такмичењу одржаном маја 1993. у ирском Милстриту. Од тада, БиХ је редован учесник ове музичке манифестације (изузетак су само 1998. и 2000. када је због лоших пласмана и ограничености у броју учесника Песме Евровизије била ван такмичења). Међутим, треба напоменути да је Босна и Херцеговина на Песми Евровизије учествовала индиректно и много раније у оквиру СФР Југославије (РТВ Сарајево је делегирало представнике за 1964. 1965. 1973. 1976. и 1981. годину).